b"\n_START_ARTICLE_\nPercophis brasiliensis\n_START_SECTION_\nDescripci\xc3\xb3\n_START_PARAGRAPH_\nFa 53,3 cm de llarg\xc3\xa0ria m\xc3\xa0xima (tot i que la seua mida m\xc3\xa9s normal \xc3\xa9s de 40). Cos fusiforme, molt allargat, de secci\xc3\xb3 subcil\xc3\xadndrica i una mica deprimida. Presenta el dors marr\xc3\xb3 (m\xc3\xa9s clar als flancs) i amb taques m\xc3\xa9s clares, mentre que el ventre \xc3\xa9s blanquin\xc3\xb3s. La primera aleta dorsal, les pectorals i la caudal tenen una pigmentaci\xc3\xb3 fosca, mentre que les altres aletes s\xc3\xb3n clares. L'al\xc3\xa7ada del cos est\xc3\xa0 inclosa m\xc3\xa9s de 9 vegades en la longitud total. Escates de mitjanes a petites. La l\xc3\xadnia lateral, de recorregut recte, s'inicia per sobre de l'angle superior de l'opercle. Cap deprimit i amb el musell punxegut. Boca gran, prove\xc3\xafda de dents fortes i amb la mand\xc3\xadbula inferior depassant clarament la superior. Narius parells i propers als ulls. Dues aletes dorsals, separades entre si: la primera \xc3\xa9s curta i formada per radis espinosos (8-10), mentre que la segona nom\xc3\xa9s t\xc3\xa9 radis tous (30-33). L'aleta anal \xc3\xa9s de forma semblant a la segona dorsal per\xc3\xb2 m\xc3\xa9s llarga, la seua base \xc3\xa9s m\xc3\xa9s extensa que la suma d'ambdues dorsals, manca d'espines i presenta entre 40 i 42 radis tous. Aleta caudal truncada. Pectorals llargues i amb els radis m\xc3\xa9s perllongats estenent-se fins a l'inici de l'anal. Aletes ventrals inserides per davant de les pectorals.\n_START_SECTION_\nAlimentaci\xc3\xb3 i depredadors\n_START_PARAGRAPH_\nLa conformaci\xc3\xb3 de la seua boca reflecteix els seus h\xc3\xa0bits predatoris (amb prefer\xc3\xa8ncia sobre peixos demersals i pel\xc3\xa0gics, i, en menor proporci\xc3\xb3, calamars). Essent un animal bent\xc3\xb2nic, hom creu que efectua migracions verticals per obtindre el seu aliment. El seu nivell tr\xc3\xb2fic \xc3\xa9s de 3,48 i \xc3\xa9s depredat per Squatina guggenheim.\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un peix mar\xc3\xad, demersal, ocean\xc3\xb2drom i de clima subtropical (21\xc2\xb0S-49\xc2\xb0S, 68\xc2\xb0W-41\xc2\xb0W), el qual viu a l'Atl\xc3\xa0ntic sud-occidental: les costes de fons sorrencs i, preferentment, de fond\xc3\xa0ries menors de 50 m des del sud del Brasil fins a l'Uruguai i les costes centrals de l'Argentina.\n_START_SECTION_\nObservacions\n_START_PARAGRAPH_\n\xc3\x89s inofensiu per als humans, el seu \xc3\xadndex de vulnerabilitat \xc3\xa9s alt (57 de 100) i \xc3\xa9s comercialitzat en forma de filet sense pell i sense espines, congelat per a l'exportaci\xc3\xb3 i fresc per als mercats locals."